Ubah pemikiran untuk maju - Dr. Mahathir
Utusan Malaysia – 9/4/2006
JAKARTA - Bekas Perdana Menteri, Tun Dr. Mahathir Mohamad berkata, perubahan pemikiran di kalangan pegawai kerajaan untuk bekerjasama dengan sektor swasta amat diperlukan bagi memajukan sesebuah negara.
Kata beliau, banyak negara cuba mengkaji cara Malaysia memajukan negara melalui konsep kerjasama antara kerajaan dan swasta (persyarikatan Malaysia) tetapi ia tidak dapat dilaksanakan kerana wujud beberapa halangan termasuk dituduh mengamalkan kronisme.
``Suasana persekitaran yang tidak mengizinkan seperti budaya dan faktor sejarah sesebuah negara itu juga menjadi halangan kerjasama antara kerajaan dan swasta,'' kata beliau. Bagaimanapun Dr. Mahathir menjelaskan, untuk berjaya perlu wujud perubahan dalam prosedur kerajaan bagi memudahkan sektor swasta menjalankan perniagaan.
``Untuk membuat sesuatu dasar atau polisi memang mudah tetapi nak melaksanakannya amat sulit,'' katanya. Beliau berkata demikian kepada wartawan Malaysia selepas mempengerusikan satu bengkel di Forum Perniagaan Asia Pasifik (APBF) sempena mesyuarat Suruhanjaya Ekonomi dan Sosial Bangsa-Bangsa Bersatu bagi Asia dan Pasifik (UNESCAP) di sini hari ini. Dr. Mahathir malam tadi turut menyampaikan ucapan pada forum itu dan menyentuh tentang kejayaan Malaysia memacu ekonomi negara dengan pesat hasil kerjasama antara kerajaan dan sektor swasta.
Mesyuarat ke-62 UNESCAP yang berlangsung di Pusat Konvensyen Jakarta (JCC) di Senayan di sini pada 6 hingga 12 April ini dihadiri oleh 62 anggota UNESCAP daripada 53 negara ahli dan 9 negara yang menjadi anggota bersekutu. Menurut Dr. Mahathir, tidak ada satu model dari sebuah negara yang boleh digunakan untuk memajukan semua negara tetapi bagi Malaysia kerjasama kerajaan dengan swasta bukan lagi perkara baru.
``Bagaimanapun kita (Malaysia) juga perlu mendengar pengalaman atau mempelajari cara negara-negara lain untuk membaiki kekurangan kita,'' katanya.
Bagaimanapun kata Dr.Mahathir, media-media barat sering menuduh negara-negara yang baru hendak maju seperti Malaysia mengamalkan kronisme apabila mengadakan kerjasama dengan swasta. Menurut beliau, di Amerika Syarikat dan Britain juga wujud amalan kronisme kerana apabila sesebuah syarikat itu berjaya, salah satu sebabnya ialah kerajaan memberikan kontrak seperti Boeing dan syarikat yang membekalkan senjata. Banyak syarikat di barat mendapat peluang perniagaan kerana mempunyai kaitan dan hubungan dengan kerajaan, katanya.
``Malah di negara-negara tersebut, ada institusi yang menerima wang daripada syarikat untuk menjadi pelobi bagi mendapatkan projek dari kerajaan, sedangkan di Malaysia tidak ada agensi pelobi seperti itu.
``Kita tidak boleh membayar kepada seseorang untuk melobi projek dari kerajaan, tetapi di negara-negara tersebut ia dijalankan secara terbuka dan itu merupakan satu bentuk korupsi,'' ujarnya. Bagaimanapun, ujar beliau, dunia menerima korupsi cara Amerika ini walaupun dalam masa sama negara itu bercakap mengenai kronisme dan rasuah di negara-negara lain yang hendak maju.
``Sukar untuk ditafsirkan tentang kronisme ini kerana kalau tidak mahu dituduh melakukan kronisme, maka kita kena tentukan siapa pun tidak berjaya dan jika ini dikehendaki tentulah ekonomi kita tidak bergerak, `` kata Dr. Mahathir.
Menurutnya, dakwaan barat terhadap negara yang hendak mula maju mengamalkan kronisme mempunyai agenda politik di belakangnya untuk melihat negara-negara tersebut tidak boleh membangun.
Sumber: Utusan Online | www.utusan.com.my